Peter Bačík

Doc. RNDr. Peter Bačík, PhD (* 29. november 1979, Prešov) je popredný slovenský mineralóg, vysokoškolský pedagóg a popularizátor vedy na Slovensku. V rámci odboru mineralógia sa špecializuje najmä na mineralógiu silikátov, kryštalochémiu, kryštalografiu, difraktometrické a spektroskopické metódy, experimentálnu mineralógiu, gemológiu, materiálovo-technologický výskum, environmentálnu mineralógiu a mineralógiu atmosféry. Na Slovensku je priekopníkom v odbore kryštalografická topológia a tiež vo výskume turmalínov. V súčasnosti pôsobí ako vedúci Katedry mineralógie, petrológie a ložiskovej geológie, Prírodovedeckej fakulty Univerzity Komenského.

 Život, štúdium a akademický rast 
Peter Bačík sa narodil v Prešove, ale už v ranom detstve sa jeho rodina presťahovala do Bratislavy, kde navštevoval aj základnú školu na Kalinčiakovej ulici (1986 - 1994). V rokoch 1994 až 1998 študoval na Gymnáziu Metodova. Vysokoškolské štúdium absolvoval na Prírodovedeckej fakulte Univerzity Komenského v Bratislave, kde v roku 2003 promoval a v roku 2007 získal doktorát (PhD.). Vedecko-pedagogický titul docent dosiahol v roku 2013 a stal sa jedným z najmladších docentov fakulty. Od roku 2006 pracuje na Prírodovedeckej fakulte a od roku 2017 aj na Ústave vied o Zemi, SAV. Je autorom nového minerálu zo superskupiny turmalínu, oxy-skorylu zo slovenskej lokality Zlatá Idka pri Košiciach. Jeho pedagogická aktivita zahŕňa najmä mineralógiu, kryštalografiu, kryštalochémiu a analytické metódy v mineralógii.

 Členstvá a ocenenia 
Národný reprezentant Komisie pre nové minerály a nomenklatúru Medzinárodnej mineralogickej asociácie (CNMNC IMA; súčasnosť)
Strieborná medaila Univerzity Komenského – za akreditovaný Mineralogicko-petrologický špičkový tím, udelil rektor Univerzity Komenského v Bratislave v r. 2016.
Člen Slovenskej mineralogickej spoločnosti
Laureát Ceny Jána Pettka za rok 2024 za publikačno/citačný impakt a šírenie dobrého mena slovenskej geológie v zahraničí

 Popularizácia vedy 
Verejné prednášky na témy súvisiace s vedou a výskumom, predovšetkým o mineralógii, gemológii, geológii, kryštalografii a symetrii v prírode, montanistike, matematike a pod. Širokou verejnosťou je vnímaná jeho snaha o popularizáciu mineralógie atmosféry, najmä environmentálne aspekty a zdravotné riziká antropogénneho prachového materiálu v atmosfére. Tiež vplyv prachu na klímu a zdravie (napr. radiačné pôsobenie aerosólov) a zdravie človeka. Je častým hosťom diskusných relácii o vede v televízii, rádiu a tiež v diskusných fórach, vedeckých kaviarňach a podcastoch.

 Významné publikácie a výskumné projekty 

 Bačík P., Fridrichová J., 2021: Cation partitioning among crystallographic sites based on bond-length constraints in tourmaline-supergroup minerals. American Mineralogist, 106, 851-861
 Bačík P., Miyawaki R., Atencio D., Cámara F., Fridrichová J., 2017: Nomenclature of gadolinite supergroup. European Journal of Mineralogy, 29, 1067-1082
 Bačík P., Cempírek J., Uher P., Ozdín D., Filip J., Novák M., Škoda R., Breiter K., Klementová M., Ďuďa R., Groat L., 2013: Oxy-schorl, Na(Fe2+2Al)Al6Si6O18(BO3)3(OH)3O, a new mineral from Zlata Idka, Slovak Republic and Pribyslavice, Czech Republic. American Mineralogist, 98, 485-492.
 Bačík P., Uher P., Ertl A., Jonsson E., Nysten P., Kanický V., Vaculovič T., 2012: Zoned REE-enriched dravite from a granitic     pegmatite in Forshammar, Bergslagen province, Sweden: An EMPA, XRD and LA-ICP-MS study. Canadian Mineralogist, 50, 825-841.
 Bačík P., Ozdín D., Miglierini B., Kardošová P., Pentrák M., Haloda J., 2011: Crystallochemical effects of heat treatment on Fe-dominant tourmalines from Dolní Bory (Czech Republic) and Vlachovo (Slovakia). Physics and Chemistry of Minerals, 38, 599-611.
 Bačík P., Uher P., Sýkora M., Lipka J., 2008: Low-Al tourmalines of the schorl-dravite – povondraite series in redeposited     tourmalinites from the Western Carpathians, Slovakia. Canadian Mineralogist, 46, 1117-1129.
 TheoCrystMin – 09I03-03-V04-00060 (2024-2026) Application of modern analytical and theoretical methods in the crystal-chemical study of minerals.
 APVV-18-0065 – (2018-2023) Ľahké litofilné prvky (Li, Be, B) vo vybraných mineráloch: od kryštálovej štruktúry ku geologickým procesom

 Referencie 

Kategória:Slovenskí mineralógovia
Kategória:Pracovníci Slovenskej akadémie vied
Kategória:Vyučujúci na Prírodovedeckej fakulte Univerzity Komenského v Bratislave
Kategória:Absolventi Prírodovedeckej fakulty Univerzity Komenského
Kategória:Osobnosti z Prešova